Als jungi Induschtristadt, wo vo Lüt uss allene Gegende un Länder bsiidelt worde isch, het's in dr Rhyfälder Fasnet verschidni Yyflüss. Bsunders zur Gründigszit het's vili Element ussem Rheinische Karneval gee, vermischt mit dr schwööbisch-alemannische Fasnet. So het dr erscht Verein au Rheinfelder Karnevalsgesellschaft gheisse, wo am 16. Februar 1928 gründet worde isch, un zur Fasnetzit het en Prinzepaar "regiert". Am 11. November 1937 isch d Narrenzunft Rheinfelden/Baden e.V gründet worde, wo als direkte Noochfolger vo dr Rhyfälder Karnevalsgsellschaft gilt. Durch de Zweite Wältchrieg isch d Fasnet bis 1949 unterbroche gsi. Am 17. Januar 1949 isch d Narrezumft neu gründet worde, wo d Franzose d Fasnet wiider erlaubt hen. 1972 isch s "Prinzepaar" wo bis de in dr Fasnet regiert het, uff Dränge vum Verband vo Oberrhynische Narrezümft abgschafft worde. De Verband het argumentiert, die Figur "habe seinen Ursprung im rheinischen Karneval", un syg wäge däm nit mit dr alemannische Fasnet z vereinbare [17].